Diari Oficial de la Generalitat Valenciana


Sumari del DOGV 9941, del 20-09-2024 (2024/9587)

ORDE 5/2024, de 18 de septiembre de 2024, de la Conselleria de Medi Ambient, Infraestructures i Territori, per la qual s'aproven les bases reguladores per a la concessió de subvencions per a la realització d'activitats i projectes destinats a la protecció i defensa dels animals i a la conservació de la biodiversitat animal, protecció del medi ambient i millores en l'hàbitat, en l'àmbit territorial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9941

Data del DOGV
:   20-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9587

CVE
:   AVYM-U-2541-2669

Data del document
:   18-09-2024

Organisme emissor
:   Conselleria de Medi Ambient, Infraestructures i Territori

Tipus de document
:   Ordre

Anàlisi jurídica

 Descriptors 

:   * ajuda pública
    * benestar dels animals

ÍNDEX

Article 1. Objecte de la subvenció

Article 2. Entitats beneficiàries i requisits

Article 3. Actuacions subvencionables

Article 4. Procediment de concessió d’ajudes

Article 5. Convocatòria i quantia de les subvencions

Article 6. Presentació de sol·licituds

Article 7. Criteris de valoració

Article 8. Ordenació i instrucció del procediment

Article 9. Resolució provisional i definitiva

Article 10. Termini de resolució del procediment

Article 11. Finançament de les ajudes

Article 12. Pagament de la subvenció concedida

Article 13. Gastos subvencionables

Article 14. Compatibilitat amb altres subvencions

Article 15. Pèrdua o minoració de la subvenció

Article 16. Reintegrament de la subvenció

Article 17. Règim sancionador

Article 18. Pla de control

Article 19. Obligacions generals de les entitats beneficiàries

Article 20. Transparència, subministrament d’informació i dades obertes

Article 21. Protecció de dades de caràcter personal

Disposició addicional primera. Clàusula de no gasto públic

Disposició addicional segona. Convocatòria d’ajudes anuals

Disposició derogatòria única. Derogació normativa

Disposició final primera. Disposicions aplicables i desplegament

Disposició final segona. Entrada en vigor.

PREÀMBUL

Segons el que es disposa en l'article 49.1.3 de l'Estatut d'Autonomia de la Comunitat Valenciana, la Generalitat té la competència exclusiva sobre normes processals i de procediment administratiu derivades de les particularitats del Dret substantiu valencià o de les especialitats de l'organització de la Generalitat.

La Llei 2/2023, de 13 de març, de la Generalitat Valenciana, sobre protecció, benestar i tinença d’animals de companyia i altres mesures de benestar animal, té per objecte establir normes generals per a la protecció, el benestar i la tinença responsable dels animals de companyia i la protecció en situacions determinades d’altres animals que es troben de manera permanent o temporal a la Comunitat Valenciana, amb independència del lloc de residència dels responsables legals i temporals.

Entre les finalitats principals, la Llei 2/2023, de 13 de març pretén fomentar el voluntariat i establir una col·laboració continuada amb les entitats de protecció i defensa animals i la societat civil per a posar en marxa plans d’acció que protegisquen els animals.

Les entitats de protecció i defensa animals, entre els fins de les quals es troba la protecció i la defensa dels animals de companyia, es troben reconegudes per la Llei 2/2023, de 13 de març, de la Generalitat Valenciana, sobre protecció, benestar i tinença d’animals de companyia i altres mesures de benestar animal, i la Llei 7/2023, de 28 de març, de protecció dels drets i el benestar dels animals.

Moltes d'estes entitats realitzen una important labor en la protecció i el benestar animal. Les seues funcions van des de la col·laboració amb els municipis en la recollida, acolliment i gestió de qualsevol animal perdut, errant, abandonat, cedit, decomissat o confiscat, així com en la gestió integral de les colònies felines, realització de tasques i accions de divulgació, educació i formació encaminades a la protecció i la defensa dels animals, col·laboració amb els agents de l’autoritat en les gestions que tinguen relació amb el compliment de la llei i col·laboració amb les entitats locals en el desenrotllament de les polítiques públiques de protecció o benestar animal, així com assessorar-les i realitzar informes.

Estes entitats es constituïxen sense ànim de lucre i totes les activitats i funcions que realitzen quant a la protecció i la defensa dels animals, així com el manteniment dels centres de recollida d’animals abandonats, suposen un cost important que és suportat pels socis i, en alguns casos, tenen el suport de les administracions o altres institucions.

La Conselleria de Medi Ambient, Infraestructures i Territori de la Comunitat Valenciana, de conformitat amb el seu pla estratègic de subvencions, té interés a elevar el nivell de protecció i benestar dels animals de companyia. Sent conscient que les associacions creades amb estos fins contribuiran a este objectiu, s’establix una línia d’ajuda a estos grups per a dur a terme programes dirigits a la protecció dels animals. A fi de modificar uns certs aspectes de l’orde que regulava estes ajudes en el passat, s’ha considerat necessari publicar una nova orde que continga en un únic text legal, les bases reguladores d’estes ajudes per a facilitar-ne la comprensió i augmentar la seguretat jurídica per al ciutadà.

Atés que la Llei 2/2023, de 13 de març, de la Generalitat Valenciana, sobre protecció, benestar i tinença d’animals de companyia, i altres mesures de benestar animal deroga la Llei 4/1994, de 8 de juliol, de la Generalitat, sobre la protecció dels animals de companyia sobre la qual sustentava l’Orde de 22 de desembre de 2006, de la Conselleria d’Agricultura, Pesca i Alimentació en aquell moment, per la qual s’establixen ajudes a les associacions de protecció i defensa dels animals, és necessari arreplegar en una nova orde de bases que continga el text normatiu regulador de les subvencions de la Conselleria de Medi Ambient, Infraestructures i Territori per a les entitats de protecció i defensa animals, amb el propòsit ferm de la Generalitat Valenciana de continuar contribuint amb totes les entitats sense ànim de lucre que tinguen com a finalitat principal la defensa i protecció dels animals i porten a terme algunes de les activitats relacionades en l’article tercer de l’annex, en l’àmbit territorial de la Comunitat Valenciana.

Així mateix, al costat de les anteriors tasques dirigides principalment als animals de companyia i les corresponents normatives anteriorment exposades que establixen la seua defensa i protecció, existix també una labor molt important i necessària que té per objecte la protecció, defensa i conservació de la biodiversitat animal, la protecció del medi ambient i la millora de l'hàbitat, de la Comunitat Valenciana, tenint com a base la Llei 42/2003, de 13 de desembre, de patrimoni natural i biodiversitat. És per això que s’inclouen dins d’esta línia d’ajudes les tasques i les accions encaminades a salvaguardar la conservació i l’equilibri dels animals que viuen en els diferents hàbitats i la protecció d’estos com a base fonamental en la protecció animal.

La present orde té per objecte establir les bases reguladores de les ajudes a concedir en règim de concurrència competitiva per al finançament de totes aquelles activitats i projectes destinats a la protecció i defensa dels animals i a la conservació de la biodiversitat animal, protecció del medi ambient i millores en l'hàbitat, en l'àmbit territorial de la Comunitat Valenciana, a les entitats, sense ànim de lucre, de protecció animal i aquelles entitats, fundacions i associacions els fins o les activitats de les quals van dirigides a la conservació de la biodiversitat i protecció del medi ambient, les quals es nodrixen en la seua major part de les aportacions dels seus socis i de donacions particulars.

La present orde s'adequa als principis de bona regulació, d'acord amb l'article 129 de la Llei 39/2015, d'1 d'octubre, del procediment administratiu comú de les administracions públiques, i els articles 59 i 60 de la Llei 1/2022, de 13 d'abril, de transparència i bon govern de la Comunitat Valenciana. La iniciativa normativa està justificada per raons d’interés general i és l’instrument més adequat per a garantir la consecució de les finalitats que s’han exposat anteriorment, d’acord amb els principis de necessitat i eficàcia. A més, conté la regulació imprescindible per a atendre la necessitat que cal cobrir amb la norma i és coherent amb la resta de l’ordenament jurídic nacional i de la Unió Europea, segons els principis de proporcionalitat i seguretat jurídica. En aplicació dels articles 1.3 i 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s’especifica que a les ajudes regulades en la present ordre i a les convocatòries que es realitzen en aplicació d’aquesta, no els resulta aplicable l’article 107.1 del Tractat de Funcionament de la UE (TFUE), per ser ajudes destinades a entitats, associacions o fundacions amb personalitat jurídica, sense ànim de lucre que tenen com a principal finalitat la protecció animal i la conservació de la biodiversitat i equilibri dels ecosistemes dels animals i la millora del seu hàbitat i la protecció del medi ambient. En aplicació del principi de transparència, es possibilitarà l’accés senzill, universal i actualitzat a esta norma, en els termes establits en l’article 7 de la Llei 19/2013, de 9 de desembre, de transparència, accés a la informació pública i bon govern. Així mateix, en la seua aplicació, s’evitaran càrregues administratives innecessàries i es racionalitzarà la gestió dels recursos públics, en compliment del principi d’eficiència de les administracions públiques. Com a expressió del principi de planificació normativa en l'àmbit de les subvencions, les presents bases, de conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de l'article 8.1 de la Llei 38/2003, de 17 de novembre, general de subvencions, s'integren en el corresponent Pla estratègic de subvencions aprovat pel conseller de Medi Ambient, Infraestructures i Territori. Així mateix, esta orde preveu el que establixen l’article 3 de la Llei 19/2013; l’article 4 de la Llei 1/2022, de 13 d’abril, de la Generalitat, de transparència i bon govern de la Comunitat Valenciana, i l’article 18 de la Llei general de subvencions. Les bases reguladores de subvencions que preveu esta disposició normativa s’adapten al que disposa el Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions.

Per tot això, en virtut de les facultats que em conferix l'article 28.e de la Llei 5/1983, de 30 de desembre, del Consell, l'article 49.1.3 de l'Estatut d'Autonomia de la Comunitat Valenciana, els articles 160.2.b i 165.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i el que s'establix Llei 38/2003, de 17 de novembre, general de subvencions, atés el que s'ha exposat en el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i el Decret 81/2024, de 12 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, modificat mitjançant el Decret 92/2024, de 2 d'agost, del Consell, després de la realització del tràmit d'audiència i informació pública, obtinguts els informes preceptius de l'Advocacia General i de la Intervenció, i conforme amb el Consell Jurídic Consultiu, a proposta de la Direcció General de Medi natural i Animal,

ORDENE

*Article 1. Objecte de la subvenció*

1. La present orde té per objecte l'aprovació de les bases reguladores per a la concessió de subvencions, per a la realització d'activitats i projectes destinats a la protecció i defensa dels animals i a la conservació de la biodiversitat animal, protecció del medi ambient i millores en l'hàbitat, en l'àmbit territorial de la Comunitat Valenciana.

2. Estes subvencions es concediran en règim de concurrència competitiva, d’acord amb la normativa vigent en matèria de subvencions, de conformitat amb els principis de publicitat, transparència, concurrència, objectivitat, igualtat i no discriminació, així com amb els principis d’eficàcia en el compliment dels seus objectius i eficiència en l’assignació i utilització dels recursos públics, i conforme als criteris de valoració que s’indiquen en l’article 7 d’esta Orde.

*Article 2. Entitats beneficiàries i requisits*

1. Tindran la condició de beneficiàries les entitats de protecció i defensa dels animals de companyia, amb personalitat jurídica sense ànim de lucre, reconegut en els seus estatuts, entenent per tals les definides en l'article 5 de la Llei 2/2023, de 13 de març, de protecció, benestar i tinença d'animals de companyia i altres mesures de benestar animal.

2. També podran ser beneficiàries les entitats, associacions o fundacions amb personalitat jurídica, sense ànim de lucre, reconegut en els seus estatuts, que tinguen com a principal finalitat, o que realitzen activitats que contribuïsquen a la conservació de la biodiversitat i equilibri dels ecosistemes dels animals i la millora del seu hàbitat i la protecció del medi ambient.

Les esmentades entitats, associacions o fundacions hauran d'acreditar que en els seus estatuts consta entre els seus fins socials principals la conservació de la biodiversitat i equilibri dels ecosistemes dels animals i la millora del seu hàbitat i la protecció del medi ambient, o bé que estes estan realitzant una activitat o projecte que contribuïsca indiscutiblement a l'acompliment de tals fins, sent esta activitat o cap projecte dels contemplats en l'article 3 de la present orde per a la modalitat B.

3. Les entitats, associacions i fundacions beneficiàries hauran de complir els requisits i les obligacions establides en els articles 13 i 14 de la Llei 38/2003, de 17 de novembre, general de subvencions, i en els articles 164 i següents de la Llei 1/2015, de 6 de febrer, d’hisenda pública, del sector públic instrumental i de subvencions, i no incórrer en cap de les circumstàncies i prohibicions que establixen ambdós lleis. L’acreditació del nivell de compliment dels requisits i les obligacions es realitzarà segons el que es disposa en l’article 13 i 14 de la Llei 38/2003, de 17 de novembre, general de subvencions, i en l’article 19 de la present orde.

4. No podran obtindre la condició de beneficiàries les entitats que tinguen sancions fermes en via administrativa per infraccions tipificades en la Llei 2/2023, de 13 de març, de protecció, benestar i tinença d’animals de companyia, i altres mesures de benestar animal; en la Llei 7/2023, de 28 de març, de protecció dels drets i el benestar dels animals; en la Llei 50/1999, de 23 de desembre, sobre el règim jurídic de la tinença d’animals potencialment perillosos, i en la Llei 13/2004, de 27 de desembre, de caça de la Comunitat Valenciana, o la Llei 42/2007, de 13 de desembre, de patrimoni natural i de la biodiversitat, per qualsevol sanció ferma en via administrativa o condemna per sentència judicial ferma per delictes que atempten contra la protecció i la defensa dels animals de companyia i la biodiversitat animal.

*Article 3. Actuacions subvencionables*

1. Seran actuacions subvencionables a l’empara d’esta orde d’ajudes aquelles destinades a qualsevol dels objectius específics als quals hauran d’adequar-se les activitats, projectes i programes, que es dividiran en la modalitat a i la modalitat B, en funció de la tipologia d'estos.

2. Els objectius específics als quals hauran d’adequar-se les activitats i els projectes i programes estaran delimitats per cadascuna de les convocatòries, distingint entre:

– Modalitat A: Aquelles activitats, programes i projectes encaminats a la protecció dels animals i a la lluita contra l’abandó; les destinades a l'educació, divulgació i formació, i aquelles activitats, projectes i programes de voluntariat, les quals seran concretades en la corresponent convocatòria de les ajudes.

– Modalitat B: Aquelles activitats, programes i projectes encaminats a la millora i conservació de la biodiversitat i els hàbitats en l'àmbit territorial de la Comunitat Valenciana, la protecció animal i mediambiental, així com les destinades a l'educació, divulgació i formació en les matèries anteriorment descrites i les activitats, projectes i programes de voluntariat relacionats amb la conservació de biodiversitat animal, protecció del medi ambient i millores en l'hàbitat, les quals seran concretades en la corresponent convocatòria de les ajudes.

3. Totes les actuacions subvencionables de qualsevol de les modalitats hauran de realitzar-se en l'àmbit territorial de la Comunitat Valenciana.

*Article 4. Procediment de concessió d’ajudes*

1. La concessió de les subvencions es realitzarà mitjançant el procediment de concurrència competitiva a què es referix l’article 22 de la Llei 38/2003, de 17 de novembre, general de subvencions, i l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

2. La iniciació del procediment de concessió de les ajudes s’iniciarà d’ofici i es realitzarà sempre mitjançant una convocatòria, segons el que s’establix en els articles 23 i següents de la Llei 38/2003, de 17 de novembre, general de subvencions, els articles 55 i següents del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, i els articles 164 a 167 Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

3. D'acord amb el que s'establix en l'article 166.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, les condicions per a la concessió de la subvenció es determinaran en les corresponents convocatòries.

*Article 5. Convocatòria i quantia de les subvencions*

1. Per a cada exercici pressupostari, es publicarà en el *Diari Oficial de la Generalitat Valenciana*  la convocatòria oportuna i l’import global màxim per a finançar estes subvencions. Així mateix, d’acord amb el que establixen l’article 18 de la Llei general de subvencions i els articles 164 i següents de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, és d’obligat compliment publicar l’oportuna convocatòria en la Base de dades nacional de subvencions.

D’este import global, en cada convocatòria s’especificarà quin tant per cent es destinarà a les sol·licituds de la modalitat a i la modalitat B, i es podrà finançar fins al 80 % de l’execució de projectes o activitats.

Si l’import total de les sol·licituds admeses en un dels tipus de modalitat no arriba al percentatge destinat a este en cada convocatòria, l’import romanent s’addicionarà a l’altre tipus de modalitat prevista en esta orde.

Els percentatges subvencionables del cost global pressupostat per al conjunt de les activitats per a les quals sol·liciten ajudes compreses en la modalitat a i la modalitat B, així com la quantia màxima i els imports unitaris màxims per a cada actuació de l’ajuda per beneficiari s’establiran en les convocatòries respectives.

La quantia individualitzada de cada subvenció es concretarà de forma directament proporcional a l'import dels gastos acreditats i segons el que s'establisca en la corresponent convocatòria.

2. Les convocatòries podran preveure que, en el cas que la suma dels imports sol·licitats pels qui reunisquen els requisits per a accedir a les ajudes siga superior a l’import objecte de la convocatòria, este import es prorratege entre les entitats beneficiàries en proporció als pressupostos ajustats dels projectes o als programes acceptats, sempre que no s’alteren les condicions, l’objecte i la finalitat de la subvenció.

3. La convocatòria podrà exigir un percentatge de finançament propi per a cobrir l’activitat subvencionada, com a instrument de garantia de la solvència econòmica i financera de l’entitat beneficiària.

4. Així mateix, la convocatòria podrà preveure que l’import de la subvenció que s’atorgue siga d’una quantia mínima, sense referència a un percentatge o fracció dels gastos en què incórrega l’associació.

5. Les entitats beneficiàries presentaran en cada convocatòria una única sol·licitud de subvenció en què es podran seleccionar les activitats de la modalitat a o B. Les dos modalitats són excloents. En esta sol·licitud, l’entitat beneficiària la classificarà pel tipus d’ajuda de cada una de les modalitats, segons siga l’import econòmic majoritari previst per a les inversions en cada una d’estes. La inversió màxima auxiliable no podrà superar l’import de la inversió sol·licitada per l’entitat.

6. De conformitat amb el que disposen l’article 63 de la Llei 5/1983, de 30 de desembre, del Consell; l’article 9 de la Llei 40/2015, d’1 d’octubre, de règim jurídic del sector públic, i l’article 160.5 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, es delega en la persona titular de la direcció general amb competències en matèria de medi natural i animal, l’atribució de convocar anualment les subvencions regulades en esta orde.

*Article 6. Presentació de sol·licituds*

1. Les sol·licituds d’ajuda es presentaran telemàticament a través del model normalitzat que es publicarà en la seu electrònica de la Generalitat [sede.gva.es/va/](https://sede.gva.es/va/), en el termini i la forma que determine la convocatòria corresponent, la qual determinarà, en tot cas, els terminis i els llocs de presentació de sol·licituds, així com els models normalitzats per a formular-les. La sol·licitud haurà d’estar acompanyada de la documentació complementària que, si és el cas, determine la convocatòria respectiva. Mitjançant la presentació de la sol·licitud, el sol·licitant manifesta baix la seua responsabilitat que totes les dades que es recullen en esta i en la documentació que s’hi adjunta són verídiques, que està en possessió de la documentació que així ho acredita i que queda a la disposició de la Generalitat, que el podrà requerir, si ho estima oportú, per a la presentació, la comprovació, el control i la inspecció posterior. Quant a l’obligació de relacionar-se electrònicament amb l’Administració, caldrà ajustar-se al que es disposa en l’article 14 de la Llei 39/2015, d’1 d’octubre, del procediment administratiu comú.

En la sol·licitud haurà de constar el nom i la seu social de l’entitat, i s’hi haurà d’adjuntar la documentació següent:

a) Número d'identificació fiscal de la persona jurídica sol·licitant, en cas de no autoritzar la seua consulta per l'òrgan gestor del procediment.

b) Acreditació, quan siga procedent, de la identitat del representant legal, si és una persona jurídica, en cas de no autoritzar-ne la consulta per l’òrgan gestor del procediment.

c) Còpia dels estatuts o documentació que acredite el caràcter d’entitats de protecció i defensa dels animals de companyia, o entitats, associacions o fundacions que tinguen com a finalitat principal la conservació de la biodiversitat i l’equilibri dels ecosistemes dels animals i la millora del seu hàbitat o que realitzen o desenvolupen algunes de les activitats relacionades en l’article 2 d'esta orde.Se n’exceptuaran les que consten inscrites degudament en els seus registres oficials corresponents, i només serà necessària la presentació de la certificació acreditativa corresponent.

d) Acreditació d’estar al corrent de les obligacions tributàries, estatals i autonòmiques, i amb la Seguretat Social, en cas que no autoritze l’òrgan gestor del procediment a la consulta o s’opose a esta.

e) Respecte a la documentació que haurà d'aportar-se juntament amb les sol·licituds en relació a qualsevol dels objectius específics als quals hauran d'adequar-se les activitats, projectes i programes de la modalitat a i la modalitat B, quedarà establida en les respectives convocatòries.

2. Quan l’administració actuant consulte o sol·licite dades o documents en l’àmbit de les finalitats de la convocatòria que estiguen en el seu poder o que hagen sigut elaborats per qualsevol altra administració, el règim aplicable serà el següent:

a) L’òrgan gestor del procediment haurà d’estar autoritzat per la persona interessada per a poder consultar les dades d’estar al corrent dels pagaments amb l’Agència Tributària, estatal i autonòmica, i les dades d’identitat fiscal davant de l’Agència Estatal de l’Administració Tributària. En cas contrari, la persona interessada haurà d’aportar els documents acreditatius corresponents.

b) L’òrgan gestor del procediment té potestat per a consultar la informació següent: dades d’identitat del sol·licitant o, si és el cas, del seu representant legal; dades d’estar al corrent de les obligacions amb la Tresoreria de la Seguretat Social, dades del registre d’explotacions ramaderes (REGA), així com la consulta al registre electrònic de representants. No obstant això, si la persona interessada desitja oposar-s’hi, és imprescindible que indique la informació concreta a la consulta de la qual s’oposa i els motius que ho justifiquen. Si s’oposa, queda obligada a aportar els documents acreditatius corresponents.

c) L’òrgan gestor podrà verificar l’exactitud de les dades declarades per la persona interessada, d’acord amb el que s’establix en la disposició addicional octava de la Llei orgànica 3/2018, de 5 de desembre; en l’article 4 de la Llei 40/2015, d’1 d’octubre, de règim jurídic del sector públic, i en l’article 13 de la Llei 38/2003, de 17 de novembre, general de subvencions.

3. Finalitzat el termini de presentació de sol·licituds i en compliment del que disposa l’article 68 de la Llei 39/2015, d’1 d’octubre, del procediment administratiu comú de les administracions públiques, en el cas que les sol·licituds no reunisquen els requisits exigits o la documentació presentada no siga la preceptiva, es requeriran els sol·licitants perquè en un termini de 10 dies hàbils esmenen la documentació o l’adjunten d’acord amb el que es requerix, amb la indicació expressa que, si no ho fan així, es considerarà que han desistit de la seua sol·licitud de subvenció, amb la resolució prèvia.

*Article 7. Criteris de valoració*

1. Els criteris de valoració de les sol·licituds hauran de garantir la publicitat, transparència, concurrència, objectivitat, igualtat i no discriminació en la concessió de les subvencions.

2. L’avaluació dels programes i els projectes es durà a terme a partir dels criteris de valoració següents, i la ponderació següent:

A) En l’avaluació tècnica dels projectes de la modalitat a es podrà obtindre un màxim de 100 punts, distribuïts d’acord amb els criteris de valoració següents:

1r. Respecte a l’entitat que presenta la sol·licitud (fins a 30 punts):

1.1) Anys d’experiència com a entitat protecció i defensa dels animals (fins a 10 punts):

a) Fins a 5 anys: Fins a 5 punts.

b) Entre 5 i 10 anys: Fins a 7,5 punts.

c) Més de 10 anys: Fins a 10 punts.

1.2) Inclusió en el Registre d'Entitats de Protecció i Defensa dels Animals de Companyia de la Comunitat Valenciana: Fins a 10 punts.

1.3) Difusió del funcionament de l’entitat (fins a 10 punts):

a) Web propi actualitzat: Fins a 5 punts.

b) Difusió per xarxes socials: Fins a 5 punts.

2n per gastos veterinaris realitzats durant el període que s'establisca en la convocatòria (fins a 10 punts)

3r. Trajectòria en projectes de voluntariat (fins a 10 punts).

4t. Trajectòria en projectes de divulgació, educació i/o formacions encaminades a la protecció i la defensa dels animals. (Fins a 10 punts)

5t. Trajectòria en projectes socials i/o de protecció animal (fins a 10 punts).

6t. Per projectes de construcció i adequació referits a l’epígraf a.6 executats satisfactòriament en els últims 3 anys (fins a 10 punts).

7m. Per projectes de col·laboració amb cases d’acolliment (fins a 10 punts).

8u. Per projectes de protecció animal desenvolupats en santuaris (fins a 10 punts).

B) En l’avaluació tècnica dels projectes de la modalitat B es podrà obtindre un màxim de 100 punts, distribuïts d’acord amb els criteris de valoració següents:

1r) Respecte a les entitats, associacions i fundacions que presenta la sol·licitud (fins a 30 punts):

1.1) Anys d’experiència com a entitat per a la conservació de la biodiversitat i l’equilibri dels ecosistemes i la millora del seu hàbitat (fins a 10 punts):

a) Fins a 5 anys: Fins a 5 punts.

b) Entre 5 i 10 anys: Fins a 7,5 punts.

c) Més de 10 anys: Fins a 10 punts.

1.2) Difusió del funcionament de l’entitat (fins a 10 punts):

a) Web propi actualitzat: Fins a 5 punts

b) Difusió per xarxes socials: Fins a 5 punts.

1.3) Trajectòria educativa en l’última dècada (fins a 10 punts).

2n. Projectes emmarcats en àmbits d’investigació amb organismes de rellevància o promoguts i autoritzats per la conselleria amb competències en matèria de medi natural i animal. (Fins a 10 punts)

3r. Projectes encaminats a la conservació de la biodiversitat situats en zones rurals despoblades (fins a 10 punts).

4rt. Projectes de protecció i benestar dirigits a animals amb funcions específiques (fins a 10 punts).

5t. Projectes que contribuïsquen a evitar la mort d’animals en accidents per ofegament o col·lisió o un altre tipus de situacions que disminuïsquen el risc d’esta mortalitat. (Fins a 10 punts).

6t. Trajectòria en projectes de divulgació, educació i/o formacions encaminades a la conservació de la biodiversitat. (Fins a 10 punts).

7m. Per projectes de construcció adequació referits a l’epígraf b.4 executats satisfactòriament en els últims 3 anys (fins a 10 punts).

8u. Execució de plans, programes i projectes realitzats per organitzacions entre els fins dels quals es trobe la conservació de la biodiversitat i l’equilibri dels ecosistemes (fins a 10 punts).

A estos efectes, podrà acordar-se en la respectiva convocatòria un llindar mínim de puntuació per a ser entitat beneficiària de la subvenció.

3. Els programes i els projectes presentats en qualsevol de les dos modalitats hauran d’incloure, necessàriament, les característiques següents per a ser avaluats:

a) Idoneïtat

Incorporaran continguts coherents amb els àmbits d’actuació i l’objecte definits en la convocatòria i estaran relacionades amb l’activitat de l’entitat sol·licitant.

b) Estratègia

Planificació i cronograma.

c) Sostenibilitat

Hauran de ser viables econòmicament i tècnicament: hauran d’especificar els recursos humans, materials i econòmics.

d) Participació

Detallaran les accions dels diferents agents implicats. Els materials posaran en valor la participació.

e) Inclusió

Hauran de tindre com a objectiu reduir l’exclusió i oferir oportunitats.

f) Avaluació

Incorporaran l’avaluació del seu desenvolupament, els resultats i l’impacte.

*Article 8. Ordenació i instrucció del procediment*

1. La subdirecció general amb competències en matèria de protecció animal, com a òrgan instructor, posarà a la disposició d’una comissió de valoració els programes o els projectes presentats perquè siguen examinats i avaluats segons els criteris de valoració establits en esta orde.

2. La comissió estarà integrada per la persona titular de la subdirecció general amb competències en matèria de protecció animal, que exercirà la presidència; per la persona titular de la Direcció de Servici, que exercirà la secretaria, i per la persona titular d’una direcció de secció o funcionari que es designe, totes amb competències en matèria de protecció animal. Per als projectes inclosos en la modalitat B, la comissió de valoració incorporarà, a més, un representant de la subdirecció general amb competències en matèria de biodiversitat i un representant de la subdirecció general amb competències en matèries cinegètiques. Es procurarà que la comissió d’avaluació s’ajuste als principis de composició i presència equilibrada entre dones i hòmens, establits per la Llei orgànica 3/2007, de 22 de març, per a la igualtat efectiva de dones i hòmens.

3. La comissió de valoració, una vegada finalitzada l’avaluació, emetrà un informe motivat per cada modalitat en què es concrete el resultat de la valoració segons els criteris establits en esta orde.

4. La Comissió de Valoració elevarà a l’òrgan instructor l’informe de valoració corresponent de les sol·licituds admeses després del procés de revisió administrativa.

*Article 9. Resolució provisional i definitiva*

1. L’òrgan instructor, en vista de l’expedient i de l’informe de la comissió de valoració, formularà la proposta de resolució provisional que notificarà als interessats, per mitjans electrònics, a través de la Seu electrònica <https://sede.gva.es/va/>  i, si és el cas, seran publicats en el *Diari Oficial de la Generalitat Valenciana*, d’acord amb el que es disposa en els articles 40 i següents de Llei 39/2015 i la Llei 38/2003, de 17 de novembre, i contindrà la relació d’entitats amb els programes o projectes seleccionats, segons el cas, on també s’indicaran la quantia econòmica proposada en concepte de subvenció i la relació d'entitats amb projectes no seleccionats amb indicació dels motius.

Es concedirà un termini de deu dies hàbils, comptats a partir de l’endemà de la publicació de la relació provisional, per a presentar, si és el cas, un escrit de desistiment, al·legacions i la documentació complementària que, si és el cas, exigisca la convocatòria.

Transcorregut el termini, comprovats els escrits de desistiment, estudiades i, si és el cas, admeses les al·legacions presentades, l’òrgan instructor del procediment elevarà la proposta definitiva a la persona titular de la direcció general amb competències en medi ambient i animal.

2. La direcció general amb competències en matèria de protecció animal dictarà una resolució per la qual s’admeten a tràmit totes les sol·licituds que complisquen els requisits per a ser subvencionades, s’inadmeten les presentades fora de termini i es desestimen les que no complisquen els requisits previstos en les bases i en la convocatòria. En esta resolució, les sol·licituds apareixeran ordenades d’acord amb la puntuació obtinguda per l’aplicació dels barems per a cada una de les modalitats d’ajuda previstes.

La resolució contindrà les sol·licituds admeses a tràmit fins a on arribe el crèdit disponible de la respectiva convocatòria i crear una llista de reserva amb les sol·licituds a les quals no arribe el crèdit disponible. Estes últimes es podran proposar per a ser subvencionades posteriorment en la mesura en què arribara el crèdit disponible, en cas de renúncia per part d’altres entitats, en cas que els seus projectes no foren aprovats finalment o en cas d’augment del crèdit disponible per qualsevol altra causa. En cas de renúncia expressa amb posterioritat a la resolució, es podrà fer un increment en la sol·licitud més ben valorada. La resolució es publicarà en el *Diari Oficial de la Generalitat Valenciana*.

3. La resolució de la convocatòria amb la relació dels programes o projectes seleccionats, l'especificació de la denominació de les entitats i les dotacions econòmiques corresponents es publicarà per mitjans electrònics, a través de la seu electrònica <https://sede.gva.es/va/>  i en el *Diari Oficial de la Generalitat Valenciana*.

*Article 10. Termini de resolució del procediment*

1. El termini màxim per a dictar i notificar la resolució serà de sis mesos des de la data de publicació de la convocatòria en el *Diari Oficial de la Generalitat Valenciana*. Una vegada transcorregut el termini esmentat, sense que s’haja dictat i notificat la resolució, les peticions s’entendran desestimades per silenci administratiu.

2. La resolució de concessió posa fi a la via administrativa i s’hi podrà recórrer potestativament en reposició davant del mateix òrgan que la dicta o es podrà impugnar directament davant de l’orde jurisdiccional contenciós administratiu, segons el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i el 46.1 de la Llei 29/1998, de 13 de juliol, reguladora de la jurisdicció contenciosa administrativa.

*Article 11. Finançament de les ajudes*

Les actuacions i els projectes que resulten seleccionats, segons es regula en esta orde, es finançaran amb fons propis a càrrec dels pressupostos de la Generalitat.

L’aportació pública serà del 80 % de la inversió màxima auxiliable, definida en l’article 5.

La resta dels aspectes relatius al finançament, línies de subvenció i import global màxim i la quantia de la subvenció o els criteris per a la seua determinació es detallaran en la corresponent convocatòria.

*Article 12. Pagament de la subvenció concedida*

1. El pagament de l’ajuda al beneficiari s’efectuarà, amb una sol·licitud prèvia d’este, quan l’òrgan instructor comprove el compliment de totes les obligacions previstes.

A l’efecte de justificació dels gastos realitzats, no s’admetran els pagaments en efectiu.

2. Els interessats presentaran les sol·licituds de pagament de l’ajuda a través del model normalitzat que estarà publicat en el corresponent procediment mitjançant el següent enllaç <https://sede.gva.es/va/proc861>  .

3. L’imprés de sol·licitud de pagament ha d’anar acompanyat dels documents següents:

a) Model de domiciliació bancària.

b) La memòria del projecte realitzat i el compte justificatiu de gastos, que contindrà:

1. Una memòria d’actuació justificativa del compliment de les condicions imposades en la concessió de la subvenció, amb la indicació de les activitats realitzades, dels objectius aconseguits i dels resultats obtinguts.

2. Una memòria econòmica justificativa del cost de les activitats realitzades, amb una llista classificada dels gastos de l’activitat, amb identificació del creditor, el document, l’import, la data d’emissió i la data de pagament.

c) Factures i justificants de pagament que emparen les quantitats sol·licitades, així com qualsevol prova documental que demostre la seua existència i realitat (materials, publicitat, mostres, etc.).

4. El formulari de sol·licitud de pagament incorporarà una declaració responsable, on l’entitat haurà de comunicar l’obtenció d’altres ajudes, subvencions, ingressos o recursos que financen les activitats subvencionades, una vegada tinguen coneixement que existixen, i en tot cas, amb anterioritat a la justificació dels fons percebuts.

5. No podrà fer-se el pagament si el beneficiari no es troba al corrent en el compliment de les obligacions tributàries i amb la Seguretat Social o siga deutor per resolució que declare la procedència de reintegrament, per tant no serà necessari aportar certificacions noves pels interessats o efectuar comprovacions noves per l’Administració, segons els casos, si no han transcorregut els sis mesos de la seua validesa o tal termini des que es van realitzar les comprovacions oportunes.

6. El termini màxim de justificació de la subvenció concedida es determinarà en la corresponent convocatòria, si bé el mateix no podrà excedir, en tot cas, al 15 de novembre de l'any en què es realitze l'actuació subvencionable.

*Article 13. Gastos subvencionables*

1. S’entén per gasto subvencionable el que respon a la naturalesa d’activitat subvencionada i es realitza en el període assenyalat en la convocatòria respectiva. En qualsevol cas, la contractació de les activitats per a l’execució del projecte es realitzarà tenint en compte el que s’establix en la present norma; l’article 31.3 de la Llei general de subvencions,

2. Els gastos subvencionables de les activitats, programes i projectes corresponents a la modalitat a i la modalitat B s'especificaran en la corresponent convocatòria.

3. Es consideraran gastos subvencionables els que han sigut efectivament pagats amb anterioritat a la finalització del període de justificació, i que s’hagen realitzat des de l’1 de gener de l’any corresponent a la convocatòria.

4. Amb caràcter general, els tributs només es poden considerar gastos subvencionables, sempre que la persona beneficiària els abone efectivament. En cap cas es consideraran gastos subvencionables els impostos indirectes quan siguen susceptibles de recuperació o compensació. Queda, per tant, exclòs el finançament de l’Impost sobre el valor afegit (IVA), així com altres impostos, en la mesura que siguen deduïbles.

5. En el cas d’adquisició, construcció, rehabilitació i millora de béns inventariables, el beneficiari haurà de destinar els béns a l’objecte concret per al qual sol·licita la subvenció, durant un període de cinc o dos anys, segons es tracte de béns inscriptibles en un registre públic o no, segons el que s’establix en l’article 31 de la Llei general de subvencions, amb les excepcions previstes en l'apartat 5 d'este.

*Article 14. Compatibilitat amb altres subvencions*

1. Les subvencions regulades en la present orde seran compatibles amb la percepció d’altres subvencions o ajudes procedents de qualssevol administració o ens públics o privats, nacionals, de la Unió Europea o d’organismes internacionals, per a la mateixa finalitat, sempre que l’import conjunt d’estes siga de tal quantia que, aïlladament o en concurrència amb altres subvencions o ajudes, no supere el cost total de l’activitat finançada o no implique una disminució de l’import del finançament propi exigit al beneficiari, si és el cas, per a cobrir l’activitat finançada, tenint en compte el que s’establix en l’article 5 de la present orde.

En tot cas, l’entitat haurà de comunicar l’obtenció d’altres ajudes, subvencions, ingressos o recursos que financen les activitats subvencionades, una vegada tinguen coneixement que existixen, i en tot cas, amb anterioritat a la justificació dels fons percebuts, cosa que podrà originar les corresponents minoracions en l'import de l'ajuda concedida. Així mateix, en el moment de la justificació, haurà de comunicar, si és el cas, l’assignació de fons propis al desplegament del projecte.

2. Es considera obligació del beneficiari la comunicació a l’òrgan que concedix l’obtenció d’altres subvencions, ajudes, ingressos o recursos que financen les activitats subvencionades.

3. L’òrgan gestor de les ajudes obtindrà la informació necessària de la Base de dades nacional de subvencions a l'efecte de comprovar que els beneficiaris complixen els requisits establits en el present article.

*Article 15. Pèrdua o minoració de la subvenció*

1. Qualsevol alteració de les condicions i els requisits que s’han tingut en compte per a la concessió de la subvenció i, en tot cas, l’obtenció concurrent de les subvencions atorgades per altres administracions o ens públics o privats —quan l’objecte de les convocatòries siga coincident— podrà donar lloc a la modificació de la resolució de concessió i, si és procedent, a la pèrdua del dret al cobrament total o parcial de la subvenció.

2. Una vegada dictada la resolució de concessió, el beneficiari podrà sol·licitar que se’n modifique el contingut, tal com establix l'article 17.3.l) de la Llei general de subvencions, que es podrà autoritzar sempre que no perjudique drets de tercer.

La sol·licitud haurà de presentar-se abans que concloga el termini per a la realització de l'activitat.

3. Quan el beneficiari de la subvenció pose de manifest en la justificació que s’han produït alteracions de les condicions tingudes en compte per a la concessió d’esta, que no alteren essencialment la naturalesa o objectius de la subvenció, que hagen pogut donar lloc a la modificació de la resolució conforme al que s’establix en l’apartat 3.l de l’article 17 de la Llei general de subvencions, havent-se omés el tràmit d’autorització administrativa prèvia per a aprovar-la, l’òrgan concedent de la subvenció podrà acceptar la justificació presentada, sempre que esta acceptació no supose perjudicar drets de tercers.

L’acceptació de les alteracions per part de l’òrgan concedent en l’acte de comprovació no eximix el beneficiari de les sancions que puguen correspondre d’acord amb la Llei general de subvencions.

4. La falta de justificació o la justificació insuficient de la subvenció concedida, dins del termini establit a este efecte, així com la concurrència d’altres causes arreplegades pels articles 36 i 37 de la Llei 38/2003, de 17 de novembre, general de subvencions, i els articles 33 i 34 del Reial decret 887/2006, de 21 de juliol, pel qual s’aprova el reglament de la Llei general de subvencions, donarà lloc a la pèrdua del dret al cobrament total o parcial de la subvenció, sense perjuí de la realització del tràmit d’audiència establit legalment.

*Article 16. Reintegrament de la subvenció*

1. Es procedirà al reintegrament de la subvenció si hi concorre alguna de les causes previstes en els articles 36 i 37 de la Llei 38/2003, de 17 de novembre, general de subvencions.

2. El procediment de reintegrament s’haurà d’ajustar a les previsions contingudes en l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

3. L’interés de demora resultarà de l’aplicació de l’article 16 i concordants de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Article 17. Règim sancionador*

Tot això, d’acord amb el que establixen el títol IV de la Llei 38/2003, de 17 de novembre, general de subvencions, i els articles 173 i següents de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Article 18. Pla de control*

1. La direcció general amb competències en matèria de protecció animal establirà els mecanismes de control necessaris per a assegurar el compliment de la finalitat per a la qual es concedixen estes subvencions.

2. A més dels controls administratius, tant de les sol·licituds d’ajuda com de pagament, i que tindran per objecte comprovar el compliment efectiu del que preveuen estes bases i la normativa aplicable, haurà de comprovar-se:

a) Que hi ha documents comptables o d’una altra mena en poder dels organismes o de les empreses que duen a terme les actuacions que són objecte d’ajuda, que justifiquen els pagaments efectuats per la persona beneficiària.

b) La veracitat de la documentació acreditativa del contingut de les declaracions responsables presentades per la persona sol·licitant al llarg del procediment de sol·licitud de l’ajuda i de sol·licitud de pagament.

c) La conformitat de la destinació efectiva o prevista de les actuacions amb la descripció feta en la sol·licitud d’ajuda.

d) La conformitat de l’execució de les actuacions que són objecte de finançament públic amb la normativa vigent.

e) El compliment dels compromisos i les obligacions derivats de la concessió d’ajuda.

*Article 19. Obligacions generals de les entitats beneficiàries*

Les entitats beneficiàries de les subvencions hauran de complir els preceptes que establix l'article 14 de la Llei 38/2003, de 17 de novembre, general de subvencions, la resta de normativa en vigor i, en concret, els següents:

1. Complir l’objectiu, executar el projecte o dur a terme l’activitat que fonamenta la concessió de la subvenció.

2. Justificar el compliment dels requisits i de les condicions que establix la normativa aplicable i, si és el cas, el corresponent informe tècnic de subvencionalitat, emés per l’òrgan instructor.

3. Sotmetre’s a les actuacions de control que hagen d’efectuar, en relació amb l’operació subvencionada, l’òrgan concedent i la Intervenció General de la Generalitat, i aportar la informació que se li requerisca en l’exercici d’estes actuacions. Així mateix, hauran de mantindre a la disposició de les entitats esmentades més amunt tots els documents aportats al llarg del procediment de concessió de la subvenció, així com els justificants de gastos i d’ingressos de l’operació, fins a cinc anys després de la data en què la Generalitat haja resolt concedir la subvenció.

4. Estar al corrent en el compliment de les obligacions tributàries, estatals i autonòmiques i davant de la Seguretat Social. Estes circumstàncies hauran de quedar degudament acreditades per l’entitat beneficiària, sense perjuí del que disposa l’article 28.2 de la Llei 39/2015, d’1 d’octubre, del procediment administratiu comú de les administracions públiques.

5. Acreditar, mitjançant una declaració responsable, que l'entitat sol·licitant no està incursa en les prohibicions per a obtindre la condició de beneficiària que establix l’article 13 de la Llei 38/2003, de 17 de novembre, general de subvencions, que no és deutora de la Generalitat per reintegrament de subvencions, que complix els requisits que exigix la normativa reguladora, que disposa de la documentació que així ho acredita i que es compromet a mantindre’n el compliment durant el temps inherent a l’exercici del dret de cobrament de la subvenció.

6. Comunicar a l’òrgan concedent, tan prompte com es conega i sempre amb anterioritat a la sol·licitud de pagament de la subvenció, l’obtenció d’altres ajudes públiques per al mateix projecte.

7. Aportar una declaració responsable de compliment de la norma sobre integració de persones amb diversitat funcional o, si és el cas, l’exempció, i, així mateix, una declaració del percentatge de persones treballadores amb diversitat funcional sobre la plantilla total, tancada el 31 de desembre de l’any anterior al de la presentació de la sol·licitud de subvenció, d’acord amb el que disposa el Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l’ocupació de les persones amb discapacitat.

8. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, general de subvencions.

9. Procedir al reintegrament dels fons percebuts en els casos previstos en l’article 37 de la Llei 38/2003, de 17 de novembre, general de subvencions, i en l’article 172 de la Llei 1/2015, de 6 de febrer, d’hisenda pública, del sector públic instrumental i de subvencions.

*Article 20. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, els subjectes beneficiaris de la subvenció hauran de complir les obligacions de transparència següents:

1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:

a) Perceben durant el període d'un any ajudes o subvencions públiques en una quantia superior a 100.000 euros.

b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.

c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, s’han de publicar en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6, i l’econòmica i pressupostària de l’article 8 d’esta. La publicació es farà per mitjà de la pàgina web de l’entitat o, bé, mitjançant la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.

Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant almenys quatre anys naturals.

2. Sense perjuí de les obligacions previstes en l’apartat anterior, totes les entitats o persones beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

Les entitats beneficiàries han de senyalitzar les obres per mitjà de cartells en els quals s’acredite l’existència i l’origen de les ajudes públiques per a les actuacions en execució. Els cartells respondran als criteris establits en el manual d’identitat corporativa de la Generalitat Valenciana arreplegat en la seua pàgina web

(<http://www.presidencia.gva.es/manuales-corporativos).>

3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions previstes en la llei de transparència que esta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha fet el requeriment podrà acordar, amb l’advertiment i l’audiència previs a l’interessat, la imposició de multes coercitives en els termes que preveu l’article 5 de la Llei 1/2022.

4. Els nous conjunts de dades que es generen per la formalització i el desplegament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Article 21. Protecció de dades de caràcter personal*

1. La gestió de les ajudes que preveuen estes bases comporta el tractament de dades de caràcter personal, per la qual cosa cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. En les convocatòries s’ha d’incloure la informació que s’ha de facilitar a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre.

3. En el disseny dels formularis de sol·licitud i aportació documental i en les publicacions i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades a les necessitats en relació amb els fins per als quals són tractades.

4. En tota la gestió de les ajudes es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l’aplicació de mesures tècniques o organitzatives apropiades encaminades aconseguir així la integritat i confidencialitat de les dades.

DISPOSICIONS ADDICIONALS

*Primera. Clàusula de no gasto públic*

L’aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjuí de les possibles convocatòries que puguen resoldre’s segons la consignació pressupostària que s’establisca en l’exercici corresponent.

*Segona. Convocatòries d’ajudes anuals*

Mitjançant una resolució de la persona titular de la direcció general amb competències en matèria de medi natural i animal, es fixarà per a cada exercici l’oportuna convocatòria amb indicació de la línia pressupostària i l’import global màxim, així com els requisits i les condicions específiques de concessió de les ajudes regulades en la present orde.

DISPOSICIÓ DEROGATÒRIA

*Única. Derogació normativa*

1. Queda derogada l’Orde de 22 de desembre de 2006, de la Conselleria d’Agricultura, Pesca i Alimentació en aquell moment, per la qual s’establixen ajudes a les associacions de protecció i defensa dels animals.

2. Així mateix, queden derogades totes les disposicions de rang igual o inferior que s’oposen al que disposa esta orde.

DISPOSICIONS FINALS

*Primera. Disposicions aplicables i desplegament*

Es faculta la persona titular de la direcció general en medi natural i animal per a dictar totes les instruccions de caràcter intern i organitzatiu que siguen necessàries per a l’aplicació i el desplegament d’esta orde i de les convocatòries corresponents.

*Segona. Entrada en vigor*

La present orde entrarà en vigor l'endemà de ser publicada en el *Diari Oficial de la Generalitat Valenciana*, i serà aplicable a les convocatòries efectuades durant la seua vigència.

  

València, 18 de setembre de 2024

Vicente Martínez Mus

Conseller de Medi Ambient, Infraestructures i Territori